Štrbský potok

Štrbský potok je potok v hornom Liptove, v západnej časti okresu Poprad. Je to pravostranný prítok Mlynice, meria 5 km a je tokom V. rádu.

Tečie v Popradskej kotline, v geomorfologickej časti Štrbská pahorkatina, pramení v lokalite Pastierske, západoseverozápadne od obce Štrba, v  nadmorskej výške približne 910 m n. m. Od prameňa tečie sprvu na krátkom úseku na severovýchod, následne sa stáča na východ a podteká cestu III. triedy Važec - Štrba. Ďalej priberá krátky ľavostranný prítok z južného svahu Vlčej jamy (924,5 m n. m.), pokračuje juhovýchodným smerom a preteká intravilánom obce Štrba. V obci opäť podteká spomenutú cestu, sprava priberá Dielnicu, potom tečie prechodne východným smerom, podteká aj cestu do Vyšnej Šuňavy, a pod obcou priberá z pravej strany aj Brezovský potok. Následne priberá z tej istej strany Priečny potok, výraznejšie rozširuje svoje koryto a tečie východoseverovýchodným smerom k svojmu ústiu. Napokon ešte podteká cestu Štrba - Nižná Šuňava a pri osade Valtierová sa v nadmorskej výške cca 799 m n. m. vlieva do Mlynice.

Potoky na Slovensku
Povodie Popradu
Vodné toky v okrese Poprad
Štrba